Author: Hrabinská
Last saved by: spano
Company: UIPS

Predkladacia správa

	Slovenská republika ako členský štát Európskej únie nebude môcť udržiavať v oblasti vzájomného uznávania odborných kvalifikácií  nadštandardnejšie vzťahy s tzv. tretími krajinami než s členskými štátmi Európskej únie a Európskeho hospodárskeho priestoru a do vstupu do Európskej únie bude musieť svoju zmluvnú základňu v tejto oblasti zosúladiť s jej požiadavkami. Európska únia sa pritom opiera  o článok 307 Rímskej zmluvy o založení , ktorý sa týka už skôr uzatvorených zmlúv členských štátov. Podľa tohto článku  môžu zostať nedotknuté práva a záväzky pristupujúcich štátov vyplývajúce z dohôd uzatvorených  pred dňom ich prístupu iba vtedy, ak sú tieto dohody zlučiteľné s ustanoveniami Rímskej  zmluvy ako primárneho práva Európskej únie. 

	Vzhľadom na to, že niektoré dvojstranné dohody, ktoré má v súčasnosti Slovenská republika uzatvorené o vzájomnom uznávaní rovnocennosti dokladov o vzdelaní, sú v rozpore s právom Európskej únie a mohli by spôsobovať diskrimináciu občanov členských štátov, musí ich vypovedať. 

	Platnosť dohôd  o vzájomnom uznávaní rovnocennosti dokladov o vzdelaní, ktoré má Slovenská republika uzatvorené s Irackou republikou, Mongolskou ľudovou republikou, Afganskou demokratickou republikou a Indickou republikou, ktoré podliehajú revízii z hľadiska procesu ich zosúlaďovania so zmluvnou základňou EÚ, sa navrhuje ukončiť jednostranným vypovedaním zo strany SR, a to v súlade so záverečnými ustanoveniami týchto dohôd. 

	V prípade dohôd s Ukrajinou, Bulharskou ľudovou republikou, s nástupníckymi štátmi Zväzu sovietskych socialistických republík a nástupníckymi štátmi Zväzovej republiky Juhoslávie  sa navrhuje ukončiť platnosť dvojstranným aktom, t. j. vzájomnou dohodou. Ak tieto štáty nebudú reagovať na návrh SR ukončiť platnosť týchto dohôd, navrhuje sa pristúpiť taktiež k ich jednostrannému vypovedaniu.
	
	Štátom uvedeným v predchádzajúcom odstavci sa môže navrhnúť uzatvorenie nových dvojstranných dohôd o vzájomnom uznávaní rovnocennosti dokladov o vzdelaní na účely pokračovania v štúdiu. 

Právo Európskeho spoločenstva, acquis communautaire, sa totiž týka vzájomného uznávania odborných kvalifikácií na účely výkonu regulovaných povolaní alebo regulovaných odborných činností ( tzv. profesijné uznávanie). Oblasť uznávania odborných kvalifikácií na účely pokračovania v štúdiu v inom  štáte je právom EÚ nedotknutá. Členské štáty si vzájomne uznávajú kvalifikácie na základe mnohostranných dohovorov   UNESCO a Rady Európy, hlavne podľa tzv. Lisabonského dohovoru o uznávaní kvalifikácií týkajúcich sa vysokoškolského vzdelávania v európskom regióne, ktorý je spoločným dohovorom UNESCO a Rady Európy, ako aj podľa dvojstranných dohôd o vzájomnom uznávaní rovnocennosti dokladov na účely pokračovania v štúdiu. Z tohto dôvodu SR nemusí vypovedať už uzatvorené dohody s Českou republikou, Maďarskou republikou a Poľskou republikou a môže pokračovať v uzatváraní dohôd s inými členskými štátmi (podpísaná bola dohoda s Nemeckom, Memorandum o porozumení s Rakúskom, v súčasnosti sa pripravuje dohoda s Talianskom).

Dvojstranné dohody o uznávaní rovnocennosti dokladov s Chorvátskom a Rumunskom môžu zostať v platnosti, ak sa príslušnými slovenskými právnymi predpismi ich platnosť obmedzí iba na uznávanie na účely pokračovania v štúdiu v druhom štáte.

	Vypovedanie dohôd nemá žiadny dopad na štátny rozpočet.